**Рецензија публикације**

**Попис пољопривреде 2012. године**

 **„Пољопривредна механизација, опрема и објекти“**

Аутор:

проф. др Душан Радивојевић

Сарадници:

проф. др Стева Божић, проф. др Зоран Милеуснић, „Агрозем“

Посебна публикација „Пољопривредна механизација, опрема и објекти“ обухвата податке о пољопривредној механизацији, опреми и објектима пољопривредних газдинстава на основу Пописа пољопривреде 2012. године и састоји се из три поглавља.

1. Пољопривредна механизација. Обухватају се погонске јединице по категоријама, машине за основну и допунску обраду земљишта, машине за сетву и садњу, машине за заштиту, машине за негу и прихрањивање и машине за убирање и конзервисање пољопривредних производа. Дат је преглед пољопривредне механизације која је обухваћена пописом а била је у власништву газдинства 30. септембра 2012. године. Од укупног броја машина у власништву посебно су приказане машине старије од 10 година, као и машине које је газдинство користило у години пописа на свом газдинству. У овом поглављу аутор детаљно анализира резултате пописа пољопривредне механизације у Републици Србији. За сваку пољопривредну машину, поред броја који је пописан, даје се процентуална застарелост машина старијих од 10 година, затим регионални распоред машина, као и површина коришћеног пољопривредног земљишта по регионима, у хектарима, која долази на сваку машину.
2. Опрема и објекти. Обухватају се објекти за смештај гајених животиња у говедарству, свињарству, живинарству и овчарству, као и објекти који не одговарају опису дефинисаном у пописним листама али су се користили за гајење животиња и налазили су се на дан пописа на газдинству. Приказани су подаци за објекте у којима се производи храна у затвореном простору, као што су стакленици и пластеници, затим за објекте за складиштење производа у контролисаним условима, као што су хладњаче, за објекте са опремом за сушење пољопривредних производа, као што су сушаре, за објекте за складиштење механизације, објекте за смештај сена, сламе и силаже. Аутор детаљно анализира попис објеката и опреме, дајући податке о сваком објекту, њиховом броју, капацитету, искоришћености и регионалном размештају.

Анализирајући објекте за смештај стоке, аутор истиче да су у Србији у Попису 2012. евидентирани капацитети у говедарству за смештај преко два и по милиона грла стоке, док је њихова искоришћеност само 36%. У Србији је могуће сместити преко седам милиона свиња, а искоришћеност смештајних капацитета за ову домаћу животињу износи 46%.

1. Осврт на пописне резултате. У овом делу публикације аутор анализира раслојавање сеоског становништва које је главни носилац пољопривредне производње код нас. Прву групу чине произвођачи који су економски моћнији, прате савремена технолошка достигнућа, користе нову опрему и примењују најновију технологију. Другу групу чине они који немају довољно средстава за озбиљнији напредак, али представљају групу која је веома значајна. Порука аутора је да држава преко носиоца аграрне политике пронађе начине да се ревитализује домаћа производња пољопривредних машина и опреме. Убрзаном заменом постојеће механизације једнако се може повећати принос по јединици површине у односу на резултате који се данас остварују у пољопривредној производњи. Структура, бројно стање и експлоатациони век постојеће механизације у неким областима пољопривредне производње су – поражавајући.

Ова публикација доносиоцима одлука и креаторима нове економске политике развоја земље, посебно у сегменту „реиндустријализације“, пружа довољно података и упућује на „критичне тачке“ у индустрији пољопривредних машина и опреме, која због своје застарелости вуче ка заосталости пољопривреде и све више умањује њену продуктивност.

Публикација такође даје добру основу за изучавање корелације продуктивности у пољопривреди и стања пољопривредне механизације и опреме на мастер и постдокторским студијама. Изузетно се добро може анализирати регионални аспект и могу се предлагати мере за ублажавање руралног заостајања појединих подручја Републике Србије.

Аутор у писању ове публикације приказује пописне резултате који се односе на пољопривредну механизацију, објекте и опрему користећи статистичке методе и анализу, те педантно и систематично, на концизан начин, презентира податке.

Никола Латиновић и

Милан Простран